*Минем педагогик эшчәнлегем*

Мин - укытучы!

Инде тәҗрибә туплаган, укучыларының уңышларын күреп сөенү ләззәте кичергән Укытучы! Күп еллар эшләсәм дә,кайвакыт күңелемдә шундый сораулар туа:”Ник мин укытучы һөнәрен сайладым соң? Ә сайлап ялгышмадыммы? Кечкенә чагымда артист булырга хыяллана идем бит мин! Җырлау, бию дисеңме, гел кеше күзе алдында булырга омтылумы?! Болар –барысы да минеке! Әйе, минем хыяллар иде бу! Үсә төшкәч, үзгәрә икән фикерләр, ай үзгәрә икән! Укытучы һөнәренең үзем өчен җитдирәк тә, кызыклырак та , алдагы көн өчен кирәклерәк тә, файдалырак та икәнлеген аңладым. Вакытында аңладым! Моның өчен Ходаема мең рәхмәт!!!Укытучы шул ук артист түгелмени инде ул?! Кирәк вакытта җырлый, бии һәм әле укучыларны да моңа өйрәтә ала! Артист көн саен сәхнәдәме? Юк! Ә мин көн саен укучыларым каршында чыгыш ясыйм. Балаларга белем бирүче, аларны киләчәк тормышка әзерләүче генә түгел, авыр чакларында киңәш бирүче, башларыннан сыйпап, җылы сүз әйтүче; матурлыкны тоярга, тормышны яратырга өйтәтүче, укучыларның үз-үзләренә ышаныч уятучы кеше дә укытучы бит! Тикмәгә генә бу нарасыйлар безне икенче әни дип атамыйлар шул!

Бөтен Җиһанны аклыкка күмеп, тышта ап-ак кар ява да ява. Бар җирдә аклык, чисталык хакимлек итә! Әйтерсең, бөтен җир ап-ак кәгазь битләренә төренгән . Бала күңеле дә нәкъ шул ак кәгазь бите кебек. Әнә шул чиста күңелгә нәфислек,матурлык, игелеклелек, миһербанлылык орлыкларын ничек итеп күбрәк салырга? Балаларны әдәби китапларны яратып укырга ничек этәрергә, китап белән ничек дуслаштырырга соң? Гомер буе шушы сорауларга җавап эзлим, шушы уйлар борчый мине. Туган телебез-Тукай теле дәресләрен укучыларга кызыклы һәм мавыктыргыч итеп үткәрү өчен, төрле юнәлешләрдә эш алып барам, яңа технологияләр кулланып эшлим. Үзем укыткан укучыларыма-балаларыма заманча дәрес бирү генә түгел, аларда туган телебезгә мәхәббәт, әхлак нормалары тәрбияләү, киләчәгебезнең лаеклы, күпкырлы шәхесләре булуга омтылыш, үз-үзләренә ышаныч уяту-минем максатым.

 Һәр укучым әйтәсе килгән фикерен үз ана телендә җиткерә һәм дәлилли алсын, матур, эзлекле итеп сөйләргә өйрәнсен өчен, бар көчемне куям. Укучыларыма белем бирү генә түгел, яшь буынны уйларга, фикер йөртергә, эзләнергә, иҗади эш итәргә, мөстәкыйльлеккә өйрәтү -минем бурычым. Дәресләрдә һәм дәрестән тыш чараларда нәкъ менә шуңа ирешергә омтылам мин. Укучыларымны һәр сүзне уйлап, үлчәп ,үз фикерләрен тартынмыйча, курыкмыйча ачык итеп әйтергә өйрәтү - төп эш алымнарымның берсе булып торды һәм тора.

Тырыш хезмәт үз нәтиҗәләрен бирә. Район, шәһәр олимпиадаларында призлы урыннар яулап килгән укучыларым районда уздырылган төрле бәйгеләрдә дә актив катнаштылар. К.Насыйри, И.Хәлфин, С.Лихачев, К.Ушинский конференцияләрендә; “Яшь конферансье”, “Илебездә, телебездә Тукай мәңгелек”, “Тукай безнең йөрәкләрдә” кебек бәйгеләрдә Мостафина Диләрә, Гыймадиева Адилә, Һадиева Айгөл, Рубан Илона, Зиннатуллина Ләйсәннәрнең җиңүче булуы һәм призлы урыннар яулавы, иншалар, шигырь бәйгеләрендә катнашып, Мактау грамоталары белән бүләкләнүләре дә; укучыларым Гыйләҗева Алсу, Макарова Татьяна , Евлантьева Анналарның районда призлы урын алып, шәһәр һәм республика олимпиадаларында катнашуы да йокысыз төннәрем нәтиҗәсе бит! Болар белән ничек горурланмыйсың?!

Балаларда туган телебезгә, сәнгатебезгә, әдәбиятыбызга мәхәббәт тәрбияләү укытучыдан зур тырышлык сорый, ә максатка ирешү өчен, дәрес кысалары гына җитми, боларга укучыларны төрле класстан тыш чараларга тартып кына ирешеп була, билгеле.

Халкыбызның бай традицияләрен каныма сеңдереп, аларны хөрмәт итеп үстем мин! Шуңа күрә укучыларымны да, халык педагогикасына нигезләнеп, туган телгә, халык җырларына багышланган бәйрәмнәр, җырлы-биюле уеннар оештырып, шул чараларда катнаштырып эшлим мин. Милләтемнең дәвамчылары, кешелекле, әхлаклы, рухи яктан сәламәт шәхесләр тәрбияләүдә төрле класстан тыш чаралар оештыру , укучыларымның анда теләп катнашуы - тагын бер горурлыгым икән бит! Мәктәптә эшләү дәверендә, ата-аналарның укытучының ышанычлы ярдәмчеләре булуын аңладым. Алар белән тыгыз элемтәдә эшләү, бергәләп төрле бәйгеләр, әдәби-музыкаль кичәләр, КВН нар уздыру – уңышка ирешүдә тагын бер баскыч, минемчә.

Икенче баскыч – үз һөнәри осталыгыңны үстерү өстендә эш. 2001 нче елда район укытучылары арасында үткәрелгән “Ел укытучысы” бәйгесендә - III урынны яуладым, ә быел исә һөнәри осталыгымны тагын бер кат сынап карарга булдым.Тәҗрибәм бар, ә нигә тукталып торырга?! Быелгы уку елында “Татар теле укытучыларының Республиканың Югары уку йортлары арасында үткәрелгән фәнни-методик семинары”нда, Татарстан Республикасында тәҗрибә уртаклашу буенча уздырылган “Татар телен һәм әдәбиятын укытуда ФДГББС куллану”, “Матур әдәбият әсәрләрен анализлауда ФДГББС” дип аталган мастер-классларда катнашкач , мин моны тагын да тирәнрәк аңладым. Укытучы үсә, камилләшә барырга тиеш бит. Шул чагында гына ул укучылары өчен кызыклы шәхес булып калачак.Мин бит үз укучыларым, аларның уңышлары белән горурланырга яратам. Шулай булгач, алар да минем белән горурлансыннар! Башкаларның уңышына куана белгән шәхесләр генә бәхетле була бит! Ә мин укучыларымның киләчәктә бик бәхетле булуын телим!

Тырыш хезмәтемнең нәтиҗәләре дә куанычлы:Авиатөзелеш һәм Яңа Савин районнары мәгариф бүлегенең “Яшь буынны тәрбияләүгә керткән өлеше өчен” мактау грамотасы белән бүләкләндем.

 Татар теле һәм әдәбияты укытучысы буларак, мин, шәхсән үз эшем һәм аның нәтиҗәләре белән чын мәгънәсендә горурланам. Кире кайтып, тормышымны яңадан башларга туры килсә, мин бу эшемә тугъры калыр идем. Сайлаган язмышымнан тайпылмыйча, Ходаем сәламәтлек һәм исәнлек биреп, шул юлымны ахыргача дәвам итеп бетерергә, укучыларымның уңышларына сөенеп яшәргә язсын иде дим.

Тышта ап-ак кар ява да ява. Шул ак карга карап, мәктәпкә юл алган нарасыйларны күзәтәм. Ак кәгазьдәй ак күңелегезгә мәрхәмәт, шәфкать орлыклары сибелсен, сабыйларым! Ак карга Сез язган язуларны шакшы куллар пычратмасын! Ак күңелле, пәкъ күңелле кешеләр юлдаш булсын сезгә! Ә мин Сезнең янәшәгездә булырмын, тормышның матурлыгын күрергә, аны яратырга өйрәтермен. Ярата белгән йөрәк кенә бәхетле була.Киләчәк ярата белгәннәр кулында! Андый Кешеләр булганда, киләчәгебезнең матур булуына иманым камил!

Мин горур атлыйм, чөнки мин бик бәхетле, чиксез бәхетле! Укучыларымны, тормышны, кешеләрне, үзем сайлаган һөнәрне һәм шушы аклыкны яратуым белән горур, киләчәгебезнең матур булуына ышанычым белән бәхетле!!! Мин тәрбияләгән укучылар матур тормыш төзүенә ышанам мин ! Мин шуңа горур, мин шуңа бәхетле! Тормышта һәркемнең бәхетле булуын теләвем белән бәхетле! Бәхетле! Бәхетле! Бәхетле!!!